b'\n_START_ARTICLE_\nMartti J\xc3\xa4ppil\xc3\xa4\n_START_SECTION_\nVarhaiset vuodet\n_START_PARAGRAPH_\nMartti J\xc3\xa4ppil\xc3\xa4 syntyi vuonna 1900 Helsingiss\xc3\xa4 Pukkilasta kotoisin olleen rautatiel\xc3\xa4isen perheeseen. Vuoden 1918 sis\xc3\xa4llissotaan h\xc3\xa4n osallistui Helsingin punakaartiin riveiss\xc3\xa4 ja oli sen loppuvaiheessa Hennalan vankileirill\xc3\xa4 Lahdessa. Sis\xc3\xa4llissodan j\xc3\xa4lkeen J\xc3\xa4ppil\xc3\xa4 ty\xc3\xb6skenteli varastomiehen\xc3\xa4 sek\xc3\xa4 viilarina ja jatkoi edelleen ty\xc3\xb6v\xc3\xa4enliikkeen toiminnassa. H\xc3\xa4n oli j\xc3\xa4senen\xc3\xa4 S\xc3\xb6rn\xc3\xa4isten ty\xc3\xb6v\xc3\xa4enyhdistyksess\xc3\xa4, jonka nuoria oli kokoontunut Herttoniemen Kivinokkaan jo vuodesta 1916 l\xc3\xa4htien. J\xc3\xa4ppil\xc3\xa4 kuului Kivinokan tanssilavalla 1920-luvun alusta l\xc3\xa4htien esiintyneeseen Rajam\xc3\xa4en pojat -lauluryhm\xc3\xa4\xc3\xa4n, josta vuonna 1925 muodostui Dallap\xc3\xa9. J\xc3\xa4ppil\xc3\xa4n ohella perustajiin kuuluivat Ville Alanko ja Mauno Jonsson sek\xc3\xa4 Helsingin Ponnistuksen kautta mukaan liittynyt Kullervo Linna. Rajam\xc3\xa4en poikien ohjelmisto oli viel\xc3\xa4 koostunut ty\xc3\xb6v\xc3\xa4enlauluista ja vasemmistolaisista taistelulauluista, mutta Dallap\xc3\xa9 otti perustamisestaan l\xc3\xa4htien et\xc3\xa4isyytt\xc3\xa4 politiikkaan, eik\xc3\xa4 sis\xc3\xa4llytt\xc3\xa4nyt niit\xc3\xa4 ohjelmistoonsa. Nimens\xc3\xa4 yhtye J\xc3\xa4ppil\xc3\xa4n soittaman italialaisen harmonikan mukaan.\n_START_SECTION_\nUra musiikin parissa\n_START_PARAGRAPH_\nKun S\xc3\xb6rn\xc3\xa4isten ty\xc3\xb6v\xc3\xa4enyhdistys ei en\xc3\xa4\xc3\xa4 vuodesta 1926 l\xc3\xa4htien p\xc3\xa4\xc3\xa4ssyt Kivinokkaan, ryhtyi Dallap\xc3\xa9 esiintymaan Helsingin Toverien kerhotiloissa L\xc3\xb6nnrotinkadulla, jossa yhtye soitti viiten\xc3\xa4 iltana viikossa. Suomenkielist\xc3\xa4 ohjelmistoa ei l\xc3\xb6ytynyt tarpeeksi, joten J\xc3\xa4ppil\xc3\xa4 ryhtyi itse riimittelem\xc3\xa4\xc3\xa4n teksteja ulkomaalaisiin s\xc3\xa4velmiin. 1920-luvun lopulla h\xc3\xa4n alkoi tekem\xc3\xa4\xc3\xa4n kappaleita yhdess\xc3\xa4 s\xc3\xa4velt\xc3\xa4j\xc3\xa4 Valto Tynnil\xc3\xa4n kanssa. _NEWLINE_Kun Viljo Vesterinen liittyi Dallap\xc3\xa9n harmonikansoittajaksi vuonna 1931, j\xc3\xa4tti J\xc3\xa4ppil\xc3\xa4 kaksi vuotta my\xc3\xb6hemmin soittamisen ja keskittyi orkesterin taustateht\xc3\xa4viin. H\xc3\xa4n teki edelleen Dallap\xc3\xa9lle lauluja sek\xc3\xa4 j\xc3\xa4rjesti yhtyeen kiertueita ja hoiti sen nimiss\xc3\xa4 perustettua musiikkikustantamoa. Vuonna 1940 J\xc3\xa4ppil\xc3\xa4 teki aloitteen Suomen harmonikkamestaruuskilpailusta, joka j\xc3\xa4rjestettiin ensimm\xc3\xa4ist\xc3\xa4 kertaa my\xc3\xb6hemmin samana vuonna. Kilpailun tuomaristossa olivat J\xc3\xa4ppil\xc3\xa4n lis\xc3\xa4ksi useana vuonna s\xc3\xa4velt\xc3\xa4j\xc3\xa4 ja kapellimestari George de Godzinsky, harmonikkataiteilija Viljo Vesterinen ja s\xc3\xa4velt\xc3\xa4j\xc3\xa4 Sulho Ranta. 1950-luvun puoliv\xc3\xa4liss\xc3\xa4 J\xc3\xa4ppil\xc3\xa4 myi Dallap\xc3\xa9n kustannusyhti\xc3\xb6n Pohjoismainen S\xc3\xa4hk\xc3\xb6 Oy:lle ja siirtyi itse ty\xc3\xb6skentelem\xc3\xa4\xc3\xa4n sen musiikkiosastolle. Vuonna 1960 J\xc3\xa4ppil\xc3\xa4 kokosi viisi vuotta aikasemmin lopettaneen Dallap\xc3\xa9n uudelleen ja yhtye teki onnistuneen comebackin J\xc3\xa4ppil\xc3\xa4n ollessa j\xc3\xa4lleen yhtyeen hanuristina. 1950-luvulla h\xc3\xa4n oli my\xc3\xb6s perustamassa Suomen Harmonikansoittajain Liittoa, jonka puheenjohtajana J\xc3\xa4ppil\xc3\xa4 toimi useita vuosia._NEWLINE_Vaikka J\xc3\xa4ppil\xc3\xa4 oli taitava sanoittaja, oli h\xc3\xa4n muusikkona kuitenkin l\xc3\xa4hinn\xc3\xa4 rivimies, eik\xc3\xa4 my\xc3\xb6sk\xc3\xa4\xc3\xa4n todellisuudessa s\xc3\xa4velt\xc3\xa4nyt paljoakaan. L\xc3\xa4hes kaikki yksin\xc3\xa4\xc3\xa4n J\xc3\xa4ppil\xc3\xa4n nimiss\xc3\xa4 julkaistut kappaleet ovat ilmeisesti muilta s\xc3\xa4velt\xc3\xa4jilt\xc3\xa4 oikeuksineen ostettuja, vaikka se oli tekij\xc3\xa4noikeuslakien vastaista. Tarkoituksena oli v\xc3\xa4ltell\xc3\xa4 Teosto-maksuja. J\xc3\xa4ppil\xc3\xa4n ostamat s\xc3\xa4vellykset julkaistiin yleens\xc3\xa4 salanimell\xc3\xa4 \xe2\x80\x9dM. Maja\xe2\x80\x9d, mutta my\xc3\xb6s yksin\xc3\xa4\xc3\xa4n h\xc3\xa4nen nimiins\xc3\xa4 merkityiss\xc3\xa4 kappaleissa s\xc3\xa4vellys on todenn\xc3\xa4k\xc3\xb6isesti ostettu muualta._NEWLINE_Martti J\xc3\xa4ppil\xc3\xa4 kuoli leukemiaan 66-vuotiaana maaliskuussa 1967. H\xc3\xa4net on haudattu Malmin hautausmaalle.\n_START_SECTION_\nUrheilijana\n_START_PARAGRAPH_\nHelsingin Ponnistusta edustanut J\xc3\xa4ppil\xc3\xa4 oli my\xc3\xb6s monipuolinen urheilija, joka harrasti muun muassa jalkapalloa, tennist\xc3\xa4, kest\xc3\xa4vyysjuoksua ja m\xc3\xa4kihyppy\xc3\xa4. Jalkapalloa h\xc3\xa4n pelasi maalivahtina TUL:n sarjoissa Ponnituksen joukkueessa koko 1920-luvun ajan. Vuonna 1922 J\xc3\xa4ppil\xc3\xa4 valittiin Ty\xc3\xb6v\xc3\xa4en Urheiluliiton jalkapallojoukkueeseen, joka kohtasi Moskovassa Neuvosto-Ven\xc3\xa4j\xc3\xa4n joukkueen Ty\xc3\xb6v\xc3\xa4en Urheiluliiton kaikkien aikojen ensimm\xc3\xa4isess\xc3\xa4 liitto-ottelussa. J\xc3\xa4ppil\xc3\xa4 oli mukana my\xc3\xb6s vuonna 1924 Neuvostoliiton kohdanneessa TUL:n liitojoukkueessa. _NEWLINE_M\xc3\xa4kihypyss\xc3\xa4 J\xc3\xa4ppil\xc3\xa4 sijoittui TUL:n mestaruuskilpailuissa parhaimmillaan seitsem\xc3\xa4nneksi vuonna 1926. H\xc3\xa4n jatkoi urheiluharratustaan my\xc3\xb6s my\xc3\xb6hempin\xc3\xa4 vuosina. Dallap\xc3\xa9-yhtyeell\xc3\xa4 oli J\xc3\xa4ppil\xc3\xa4n aloitteesta oma jalkapallojoukkue ja vuonna 1932 h\xc3\xa4n juoksi mainostempauksena yhtyeen keikkabussin per\xc3\xa4ss\xc3\xa4 yli 800 kilometri\xc3\xa4. Sotavuosien j\xc3\xa4lkeen J\xc3\xa4ppil\xc3\xa4 voitti useita ik\xc3\xa4miesten Suomen mestaruuksia tenniksess\xc3\xa4, jossa h\xc3\xa4n edusti Helsingin Verkkopalloseuraa. Vuonna 1946 J\xc3\xa4ppil\xc3\xa4 perusti Maratoonarien Kerhon, jonka puheenjohtajana h\xc3\xa4n toimi vuoteen 1956 saakka.'